หุ้นแสบขาดทุนดำเนินงาน บุญช่วยได้กำไรพอร์ตหนุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — หุ้นร้อนยังอ่วม ผลประกอบการขาดทุน IEC ได้กำไรพอร์ตช่วย
บริษัท ไลฟ์ อินคอร์ปอเรชั่น (LIVE) ผลดำเนินงานปี 2552 ขาดทุนสุทธิ 38.51 ล้านบาท ลดลง 214.25 ล้านบาท หรือ 84.76% เทียบช่วงเดียวกันปีก่อนขาดทุน 252.76 ล้านบาท เนื่องจากรายได้เพิ่มขึ้น 48.2 ล้านบาท หรือ 17% และตั้งสำรองต่างๆ ต่ำกว่าช่วงเดียวกันปี 2551 จำนวน 84.7 ล้านบาท หรือ 98.7% รวมทั้งภาษีเงินได้นิติบุคคลต่ำกว่าปีก่อน 88% 
“หากไม่รวมรายได้จากเงินลงทุนชั่วคราว จะทำให้ขาดทุนสุทธิจากการดำเนินงาน 44.7 ล้านบาท ลดลง 128.1 ล้านบาท หรือ 74%” รายงานข่าวกล่าว
นางสัณห์จุฑา วิชชาวุธ กรรมการผู้อำนวยการใหญ่ บริษัท อินเตอร์แนชั่นเนิลเอนจีเนียริง (IEC) เปิดเผยว่า ผลดำเนินงานขาดทุนสุทธิ 571.52 ล้านบาท ลดลง 600.53 ล้านบาท หรือ 51.23% เทียบช่วงเดียวกันซึ่งขาดทุน 1,172 ล้านบาท สาเหตุจาก IEC และบริษัทย่อยมีกำไรจากเงินลงทุน 79.21 ล้านบาท เทียบช่วงเดียวกันขาดทุนจากเงินลงุทน 705.50 ล้านบาท โดยมีกำไรเพิ่มขึ้น 784.71 ล้านบาท หรือ 111% 
กรณีผลดำเนินงานหากไม่รวมกำไรจากเงินลงทุน ถือว่า IEC ขาดทุน 623 ล้านบาท เทียบช่วงเดียวกันขาดทุน 461.71 ล้านบาท เพิ่มขึ้น 161 ล้านบาท หรือ 35% เนื่องจากรายได้การขายและให้บริการปี 2552 มีจำนวน 1,603 ล้านบาท ลดลง 1,914 ล้านบาท หรือ 54% จากราคาขายโทรศัพท์เคลื่อนที่มีราคาลดลง และกำลังซื้อหดตัว 
สำหรับบริษัท อีเทอเนิล เอนเนอยี (EE) ขาดทุนสุทธิ 114 ล้านบาท เพิ่มขึ้น 91.12 ล้านบาท หรือ 403.72% จากช่วงเดียวกันซึ่งขาดทุน 22.57 ล้านบาท สาเหตุหลักมาจากการบันทึกค่าเผื่อหนี้สงสัยจะสูญของธุรกิจอาหารและด้อยค่าเงินลงทุนในบริษัทย่อย